Γνωμοδότηση για την πρόταση κανονισμού του Συμβουλίου σχετικά με τη χορήγηση χρηματικής συνδρομής υπέρ της Πορτογαλίας για την εφαρμογή ειδικού προγράμματος εκσυγχρονισμού της βιομηχανίας κλωστοϋφαντουργικών προϊόντων - ειδών ένδυσης ()

(95/C 110/06)

Στις 5 Ιανουαρίου 1995, και σύμφωνα με το άρθρο 130 Β της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα περιφερειακής ανάπτυξης, χωροταξίας και πολεοδομίας, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότηση αυτή στις 14 Φεβρουαρίου 1995 με βάση την εισηγητική έκθεση του κ. Vasco Cal (μοναδικός εισηγητής).

Η Οικονομική και Κοινωνική Επιτροπή κατά την 323η σύνοδο ολομέλειάς της 22ας και 23ης Φεβρουαρίου 1995 (συνεδρίαση της 22ας Φεβρουαρίου) υιοθέτησε με πλειοψηφία και 4 αποχές την ακόλουθη γνωμοδότηση.

1. Η Οικονομική και Κοινωνική Επιτροπή, με γνωμοδότησή της στις 2 Ιουνίου 1994 (), αναγνώρισε τη σημασία της κοινοτικής πρωτοβουλίας σχετικά με τον εκσυγχρονισμό της κλωστοϋφαντουργίας στην Πορτογαλία και την υποστήριξε, δεδομένου ότι ο επιδιωκόμενος στόχος αφορούσε τον εκσυγχρονισμό μιας ήδη υπάρχουσας βιομηχανίας, καθώς και την ενθάρρυνση της διαφοροποίησης προς άλλες μορφές οικονομικής δραστηριότητας. Τα συμπεράσματα που θα εξαχθούν από την κατάσταση στην Πορτογαλία θα μπορούσαν να χρησιμοποιηθούν ευρύτερα και σε άλλους τομείς, με στόχο πάντοτε την προώθηση του εκσυγχρονισμού τους. Η ΟΚΕ είναι πεπεισμένη ότι η κατά γράμμα εφαρμογή των προσανατολισμών που προτείνονται με την εν λόγω πρωτοβουλία έχει θεμελιώδη σημασία.

2. Η ΟΚΕ διάκειται ευνοϊκά στην πρόταση κανονισμού του Συμβουλίου και επισημαίνει ότι η πρόταση αυτή παραπέμπει στην ανακοίνωση 94/C 180/04 της Επιτροπής με ημερομηνία 15 Ιουνίου 1994. Επομένως, οι παρατηρήσεις που διετύπωσε η ΟΚΕ στη γνωμοδότησή της σχετικά με την προαναφερθείσα πρόταση () εξακολουθούν να ισχύουν, παρά την αλλαγή της νομικής βάσης της πρότασης, δεδομένου ότι στόχος της παραμένει η προώθηση της κοινωνικής και οικονομικής συνοχής.

2.1. Ειδικότερα, η ΟΚΕ υπενθυμίζει ότι μια από τις απαιτούμενες προϋποθέσεις για την παροχή κοινοτικής βοήθειας στο πλαίσιο της εν λόγω πρωτοβουλίας, συνίσταται στην απόδειξη του γεγονότος ότι οι δικαιούχες επιχειρήσεις τηρούν την εθνική νομοθεσία σε θέματα συνθηκών εργασίας. Η ΟΚΕ επαναλαμβάνει την πρότασή της περί επεκτάσεως αυτής της προϋπόθεσης κατά τρόπο ώστε να καλύπτει και τις συλλογικές συμβάσεις μεταξύ των κοινωνικών εταίρων.

3. Η ΟΚΕ θεωρεί κεφαλαιώδους σημασίας τη διασφάλιση της ενεργούς συμμετοχής, τόσο των Περιφερειακών και Τοπικών Αρχών όσο και εκείνης των κοινωνικών και οικονομικών εταίρων, στην προετοιμασία, εκτέλεση και αξιολόγηση των δράσεων, σύμφωνα με τις διατάξεις του άρθρου 4 του κανονισμού πλαισίου για τα διαρθρωτικά ταμεία, στον οποίο επίσης αναφέρεται η παρούσα πρόταση.

3.1. Όσον αφορά το ζήτημα αυτό, η ΟΚΕ φρονεί ότι εναπόκειται στην Επιτροπή να μεριμνήσει για την τήρηση της εν λόγω συμμετοχής, κυρίως ζητώντας από το εκάστοτε κράτος μέλος να διευκρινίζει συγκεκριμένα τον τρόπο αυτής της συμμετοχής στην προετοιμασία και την εκτέλεση του προτεινόμενου προγράμματος.

Ειδικότερα, τούτο πρέπει να ισχύσει ενόψει της προετοιμασίας του προγράμματος που θα κληθούν να υποβάλουν οι Πορτογαλικές Αρχές, αφού εγκριθεί ο κανονισμός από το Συμβούλιο.

3.2. Όσον αφορά το στάδιο εκτέλεσης του προγράμματος εφαρμογής, η ΟΚΕ επαναλαμβάνει την πρότασή της ()() να προβλεφθεί η συμβουλευτικού χαρακτήρα συμμετοχή των κοινωνικών και οικονομικών εταίρων κατά τον προγραμματισμό και την αξιολόγηση των κοινοτικών παρεμβάσεων. Μια τέτοια συμμετοχή θα μπορούσε να λαμβάνει χώρα σε τακτά χρονικά διαστήματα, λόγου χάρη επ`ευκαιρία των συνεδριάσεων κάθε επιτροπής παρακολούθησης.

3.3. Εν κατακλείδι, η ΟΚΕ εκτιμά ότι ευκταίο θα ήταν να αντισταθμισθεί το ταχύτερο δυνατόν η καθυστέρηση που προκλήθηκε λόγω της αλλαγής της νομικής βάσης, χωρίς όμως να αμφισβητηθεί εκ νέου η πραγματική και προσήκουσα συμμετοχή των διαφόρων εταίρων κατά την προετοιμασία και εκτέλεση του προγράμματος εφαρμογής.

Βρυξέλλες, 22 Φεβρουαρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 373 της 29. 12. 1994, σ. 14.

() « Κοινοτικές πρωτοβουλίες » ΕΕ αριθ. C 295 της 22. 10. 1994.

() « Αναθεώρηση των κανονισμών για τα διαρθρωτικά ταμεία » ΕΕ αριθ. C 201 της 26. 7. 1993.